આમ તો બહાર કાળઝાળ ગરમી પડતી હોય અને થિયેટરની અંદર મસ્ત ઠંડક હોય અને સામે ‘બેવૉચ’ જેવી ફિલ્મ ચાલી રહી હોય ત્યારે જાગતા રહેવું લગભગ અશક્ય છે. છતાં અનિદ્રા કે અન્ય મનોશારીરિક કારણોસર તમે જાગતા રહો અને ફિલ્મ જુઓ તો તમને કંઈક આવાં દૃશ્યો દેખાય. સુપરહૉટ બિકિનીધારી યુવતીના સ્પર્શથી એક યુવાન એટલોબધો ઉત્તેજિત થઈ ગયો છે કે તેના શરીરનું ચોક્કસ અંગ ગુરુત્વાકર્ષણની અસરથી મુક્ત થઈ જાય છે. એ શરમથી બચવા માટે તે પાસે પડેલા એક બાંકડા પર ઝંપલાવે છે અને એ બેશરમ અંગ બાંકડામાં ફસાઈ જાય છે. લગભગ પાંચેક મિનિટ સુધી એ અંગને મુક્ત કરાવવાની ક્વાયત ચાલે છે. બીજું સૅમ્પલ જુઓ. એક શબઘરમાં પોસ્ટમૉર્ટમ કરેલા મડદાની તપાસ ચાલી રહી છે. ડ્વેઇન જૉન્સન તેના સાથીદાર એફ્રોનની મસ્તી કરવા માટે એ મડદાના પ્રાઇવેટ પાર્ટનું પરીક્ષણ કરાવે છે એટલું જ નહીં, એના ફોટા પણ પાડે છે.